**ЗАКОН**

**за изменение на Закона за пощенските услуги**

(обн., ДВ, бр. 64 от 2000 г., изм. и доп., бр. 112 от 2001 г., изм., бр. 45 и бр. 76 от 2002 г., бр. 26 от 2003 г., изм., бр. 19, бр. 88, бр. 99 и бр. 105 от 2005 г., бр. 34, бр. 37, бр. 80 и бр. 86 от 2006 г., бр. 41, бр. 53 и бр. 109 от 2007 г., изм. и доп., бр. 109 от 2008 г., изм., бр. 35, бр. 87 и бр. 93 от 2009 г., доп., бр. 101 и бр. 102 от 2010 г., бр. 105 от 2011 г., изм., бр. 38 от 2012 г., бр. 61 от 2014 г., бр. 81 и бр. 95 от 2016 г., доп., бр. 97 от 2017 г., изм., бр. 77 от 2018 г., изм. и доп., бр. 53 и бр. 100 от 2019 г., бр. 31 от 2022 г. и бр. 66 от 2023 г.)

**§ 1.** В чл. 29 се правят следните изменения:

1. Алинея 5 се изменя така:

„(5) Средствата за компенсиране на несправедливата финансова тежест от извършването на универсалната пощенска услуга се предоставят на пощенския оператор със задължение за извършване на универсалната пощенска услуга при спазване на приложимите правила за държавните помощи“;

2. Алинея 7 се изменя така:

„(7) Необходимите авансови средства по ал. 6 се предвиждат в тригодишните бюджетни прогнози и в проектите на бюджет на Министерството на транспорта и съобщенията“.

**§ 2.** В чл. 29а, ал. 1 думите „за компенсиране на нетните разходи“ се заменят със „за компенсиране на действителните нетни разходи“.

**§ 3.** В чл. 48, ал. 6 думите „в 10-дневен срок“ се заменят с „в 14-дневен срок“.

**§ 4.** В чл. 48а, ал. 8 думите „в 10-дневен срок“ се заменят с „в 14-дневен срок“.

**§ 5.** В чл. 50 се правят следните допълнения:

1. В ал. 3 накрая се добавя „и се води при спазване на изискванията на Закона за ограничаване на административното регулиране и административния контрол“.

2. Създава се алинея 4:

„(4) Административните органи, лицата, осъществяващи публични функции, организациите, предоставящи обществени услуги и органите на съдебната власт, пред които се установят обстоятелства, вписани в публичния регистър или на които са необходими данни, налични в публичния регистър, приемат удостоверяването на обстоятелствата и данните с писмено посочване в съответното искане и/или заявление, уведомление, декларация или друг документ, с който започва съответното производство, без да изискват от заявителите и/или подателите представяне на доказателства за вписани в регистъра обстоятелства и данни.“

**§ 6.** В чл. 59 се правят следните изменения и допълнения:

1. В ал. 4 думите „7-дневен срок“ се заменят с „14-дневен срок“;

2. В ал. 5 се създават изречения второ и трето: „Регистърът се води при спазване изискванията на Закона за ограничаване на административното регулиране и административния контрол, който се публикува на страницата на комисията в интернет. Административните органи, лицата, осъществяващи публични функции, организациите, предоставящи обществени услуги и органите на съдебната власт, пред които се установят обстоятелства, вписани в публичния регистър или на които са необходими данни, налични в публичния регистър, приемат удостоверяването на обстоятелствата и данните с писмено посочване в съответното искане и/или заявление, уведомление, декларация или друг документ, с който започва съответното производство, без да изискват от заявителите и/или подателите представяне на доказателства за вписани в регистъра обстоятелства и данни.“;

3. В ал. 9 думите „приложен документ за“ се заличават.